Uredba Komisije (ES) št. 836/2004

z dne 28. aprila 2004

o prehodnih ukrepih, ki jih mora uporabljati Ciper glede praskavca

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 999/2001 Evropskega parlamenta in Sveta z dne 22. maja 2001 o predpisih za preprečevanje, nadzor in izkoreninjenje določenih transmisivnih spongiformnih encefalopatij [1] in zlasti členov 12(4) in 13(6) Uredbe,

ob upoštevanju Akta o pristopu Češke republike, Estonije, Cipra, Latvije, Litve, Madžarske, Poljske, Slovenije in Slovaške k Evropski uniji iz leta 2003, in prilagoditvah pogodb, na katerih temelji Evropska unija, in zlasti člena 42 Akta,

ob upoštevanju naslednjega:

(1) Uredba (ES) št. 999/2001 vsebuje določbe glede izkoreninjenja praskavca pri ovcah in kozah ter diagnostične postopke, ki jih je treba uporabiti za potrditev te bolezni.

(2) Ciper je 29. januarja 2004 zaprosil za odobritev prehodnih ukrepov v zvezi z ukrepi za izkoreninjenje praskavca na okuženih gospodarstvih. Ti ukrepi so potrebni zaradi visoke ravni praskavca v populaciji ovac in koz, nizke ravni genetsko določene odpornosti pri populaciji ovac ter zaradi vrste reje na Cipru. Zaradi omejenih laboratorijskih zmogljivosti so zaprosili tudi za prehodne ukrepe glede diagnostičnih postopkov za praskavec.

(3) Ciper se je zavezal, da bo predložil akcijski načrt za odpravo pomanjkanja plemenskih ovac ustreznega genotipa, za povečanje ravni odpornosti pri populaciji ovac in za zagotovitev nadomestnih živali na okuženih gospodarstvih. Ta načrt bo predložen do 1. junija 2004 kot del zahtevka za dodelitev sredstev Skupnosti za posebne veterinarske ukrepe v okviru določil Odločbe Sveta 90/424/EGS o odhodkih na področju veterine [2].

(4) Prehodni ukrepi, odobreni Cipru, bi morali omogočiti, da se po veterinarskem pregledu, nekatere ovce in koze iz okuženih gospodarstev zakoljejo za prehrano ljudi, ki se v drugih državah članicah ne smejo zaklati za prehrano ljudi. Zaželeno je dati državam članicam, prav tako tudi tretjim državam, enaka zdravstvena zagotovila. Zato bi bilo treba v času izvajanja teh prehodnih ukrepov in ob upoštevanju zahtev nadzora prepovedati izvoz proizvodov, dobljenih iz ovac in koz, v druge države članice in v tretje države.

(5) Ukrepe, odobrene Cipru zaradi prilagoditve izvajanja Uredbe (ES) št. 999/2001 v prehodnem obdobju, bi bilo treba čim prej preveriti, in bi morali biti v vsakem primeru in v skladu z Aktom o pristopu omejeni na obdobje največ treh let.

(6) Ukrepi, predvideni v tej odločbi, so skladni z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Pristojni organ na Cipru izvede določbe Uredbe (ES) št. 999/2001 v skladu z določili te odločbe najpozneje do 30. aprila 2007.

Člen 2

Z odstopanjem od člena 12.2 Uredbe (ES) št. 999/2001 se po poteku 12-mesečnega obdobja po potrditvi prvega primera praskavca na gospodarstvu, pošiljanje možganov in drugih tkiv primerov s sumom na bolezen na laboratorijske preiskave po tem obdobju lahko omeji na naključni letni vzorec, ki znaša 10 odstotkov ovac in koz s sumom na okuženost s TSE.

Člen 3

1. Z odstopanjem od določb Priloge VII k Uredbi (ES) št. 999/2001:

(a) se izjema, predvidena v odstavku 2, točka (b)(ii), razširi na koze in ovce mlajše od šestih mesecev, ki so namenjene izključno za zakol;

(b) ne veljajo pogoji za uvajanje koz skladno z odstavkom 3.1, točka (c), na gospodarstvo, kjer je bilo izvedeno uničenje živali skladno s točko 2(b)(i) ali (ii);

(c) v točki 5 Priloge VII k Uredbi (ES) št. 999/2001 velja poleg točk (a) do (c) naslednja točka (d):

"(d) vendar v primeru živali, mlajših od šestih mesecev, tako ovac neznanega genotipa, kakor koz, gredo te živali lahko neposredno v zakol za prehrano ljudi v klavnico na ozemlju Cipra, pod naslednjimi pogoji:

(i) pred pošiljanjem v klavnico živali pregleda uradni veterinar na gospodarstvu izvora in potrdi odsotnost kliničnih simptomov praskavca;

(ii) cela glava ter organi, ki jih vsebuje prsna in trebušna votlina teh živali, se odstranijo v skladu s členom 4(2) (a), (b) in (c) Uredbe (ES) št. 1774/2002.";

(d) v točki 6 Priloge VII k Uredbi (ES) št. 999/2001 se točka (c) ne uporablja.

2. Z odstopanjem od točke 3.2 Poglavja C Priloge X k Uredbi (ES) št. 999/2001, velja naslednje:

"3.2 Laboratorijsko preskušanje na prisotnost praskavca pri ovcah in kozah

(a) Primeri suma bolezni

Na tkivih ovac in koz, poslanih na laboratorijsko preskušanje v skladu z določbami člena 12(2), se opravi histopatološki pregled v skladu z zadnjo izdajo Priročnika, razen kadar se tkivo avtolizira. Kadar rezultat histopatoloških pregledov ni popolnoma dokončen ali če je negativen ali če se tkivo avtolizira, se na tkivih opravi pregled po metodi imunocitokemije ali imuno-blot analizi, kot je določeno v Priročniku, ali pa se opravi hitri test. Če je rezultat enega izmed teh pregledov pozitiven, se žival šteje za pozitiven primer praskavca.

(b) Nadzor praskavca

Tkiva ovac in koz, poslana na laboratorijsko preskušanje v skladu z določbami Priloge III, Poglavje A, Oddelek II (Nadzor nad ovcami in kozami) se pregledajo s hitrim testom.

Če rezultat hitrega testa ni popolnoma dokončen, je treba možgansko deblo takoj poslati v uradni laboratorij na potrditveni pregled po metodi imunocitokemije ali imuno-blot analizi, kakor je navedeno v točki (a).

Če je rezultat enega izmed teh pregledov pozitiven, se žival šteje za pozitiven primer praskavca."

Člen 4

S Cipra je prepovedano pošiljati v države članice in v tretje države naslednje proizvode ovac in koz, namenjenih za prehrano ljudi:

(i) sveže meso, opredeljeno v direktivi 64/433/EGS [3];

(ii) mleto meso in mesne pripravke, kakor so opredeljeni v Direktivi 94/65/ES [4];

(iii) mesne proizvode, opredeljene v Direktivi 77/99/EGS [5].

Člen 5

Ta uredba začne veljati tretji dan po objavi v Uradnem listu Evropske unije.

Ta uredba se uporablja ob upoštevanju in od datuma začetka veljavnosti Pogodbe o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške.

Uporablja se do 30. aprila 2007.

Ta uredba je v celoti zavezujoča in se neposredno uporablja v vseh državah članicah.

V Bruslju, 28. aprila 2004

Za Komisijo

David Byrne

Član Komisije

[1] UL L 147, 31.5.2001, str. 1. Uredba, kakor je bila nazadnje spremenjena z Uredbo Komisije (ES) št. 2245/2003 (UL L 333, 20.12.2003, str. 28).

[2] UL L 224, 18.8.1990, str. 19. Odločba, kakor je bila nazadnje spremenjena z Uredbo Sveta (ES) št. 806/2003 (UL L 122, 16.5.2003, str. 1).

[3] UL 121, 29.7.1964, str. 2012/64.

[4] UL L 368, 31.12.1994, str. 10.

[5] UL L 26, 31.1.1977, str. 85.

--------------------------------------------------